OBSAH

[1. Svetové poľnohospodárstvo 2](#_Toc390686499)

[2. Poľnohospodárstvo a potravinárstvo krajín EÚ 10](#_Toc390686500)

[2.1. Vývoj cenovej konkurencieschopnosti poľnohospodárskej a potravinovej produkcie 16](#_Toc390686501)

**Príloha 1**

**Svetové poľnohospodárstvo a poľnohospodárstvo krajín EÚ**

1. Svetové poľnohospodárstvo

Výkonnosť svetového poľnohospodárstva meraná hrubým domácim produktom (HDP), podieľajúcim sa na svetovom HDP, má za ostatné roky každoročne klesajúcu tendenciu, napriek tomu má toto odvetvie nenahraditeľný význam v produkcii poľnohospodárskych surovín a v rozvoji a osídlení vidieka každej krajiny. Zvyšujúcou sa populáciou Zeme vzrastajú nároky na poľnohospodársku produkciu z hľadiska zabezpečenia potravinových zdrojov. Rozvoj poľnohospodárstva je značne diferencovaný a produkčne sa koncentruje väčšinou do hospodársky rozvinutých štátov, ktoré dosahujú vysokú produkčnú výkonnosť a produktivitu práce a nízku zamestnanosť. Okrem vyspelých štátov podiel poľnohospodárstva na národnej ekonomike je rozhodujúci aj v rozvojových krajinách, kde je poľnohospodárstvo zdrojom obživy a práce vysokého podielu obyvateľstva.

**Výmera poľnohospodárskej pôdy na svete** - Zemi predstavuje, podľa ostatných údajov z Faostatu, 4,9 mld. hektárov, čo je 37,8 % z celkovej pôdy sveta (13,0 mld. hektárov). Vyšší podiel poľnohospodárskej pôdy je v menej rozvinutých štátoch v porovnaní s hospodársky vyspelými štátmi.

**Poľnohospodárska pôda na Zemi** Tabuľka 1

|  |  |  |  |  |  |  |  |
| --- | --- | --- | --- | --- | --- | --- | --- |
| **Krajina** | **Celková pôda v mil. ha** | **Poľnoh. pôda v mil. ha** | **Orná pôda v mil. ha** | **% poľnoh. pôdy na celkovej pôde** | **% ornej pôdy na poľnoh. pôde** | **Počet ha na jednotku aktívnej populácie** | **Počet ha na poľn. aktívneho pracovníka** |
| **Svet - Zem** | **13 009,1** | **4 922,2** | **1 395,9** | **37,8** | **28,4** | **0,4** | **1,1** |
| **EÚ** | **423,7** | **186,6** | **108,4** | **44,0** | **58,1** | **0,4** | **10,8** |
| Argentína | 273,7 | 148,8 | 39,3 | 54,4 | 26,4 | 2,0 | 28,3 |
| Austrália | 768,2 | 405,5 | 47,1 | 52,8 | 11,6 | 3,9 | 102,2 |
| Brazília | 835,8 | 275,6 | 72,6 | 33,0 | 26,3 | 0,7 | 6,9 |
| Kanada | 909,4 | 65,3 | 45,9 | 7,2 | 70,3 | 2,3 | 142,5 |
| Čína | 942,5 | 515,4 | 106,5 | 54,7 | 20,7 | 0,1 | 0,2 |
| India | 297,3 | 179,3 | 156,2 | 60,3 | 87,1 | 0,3 | 0,6 |
| Japonsko | 36,5 | 4,6 | 4,3 | 12,6 | 93,7 | 0,1 | 3,5 |
| Mexiko | 194,4 | 106,7 | 23,1 | 54,9 | 21,6 | 0,4 | 2,9 |
| Nový Zéland | 26,3 | 11,3 | 0,6 | 42,9 | 5,3 | 0,2 | 3,2 |
| Nórsko | 36,5 | 1,0 | 0,8 | 2,7 | 83,3 | 0,3 | 9,7 |
| Rusko | 1 637,8 | 214,4 | 119,8 | 13,1 | 55,9 | 1,5 | 20,1 |
| Juhoafr. rep. | 121,3 | 96,4 | 12,0 | 79,5 | 12,4 | 0,6 | 10,5 |
| Švajčiarsko | 3,9 | 1,5 | 0,4 | 39,1 | 26,8 | 0,1 | 3,0 |
| Turecko | 76,9 | 38,4 | 20,6 | 49,9 | 53,6 | 0,8 | 2,6 |
| USA | 914,7 | 408,7 | 155,1 | 44,7 | 37,9 | 0,9 | 64,4 |

Prameň: FAO OSN, FAOSTAT 2015, údaje aktualizované vo februári 2015, zobrazujú stav roka 2012

Vypracoval: NPPC-VÚEPP

Výmera poľnohospodárskej pôdy vo svete sa za ostatný rok mierne zvýšila (0,2 %). Podiel ornej pôdy na poľnohospodárskej pôde, t.j. podiel zornenia dosahuje v súčasnosti v celosvetovom meradle 28,4 % a medziročne sa výrazne nemenil. Najvyššiu výmeru poľnohospodárskej pôdy má Čína (515,4 mil. ha), USA (408,7 mil. ha), Austrália (405,5 mil. ha), Brazília (275,6 mil. ha) a Rusko (214,4 mil. ha), ktoré majú aj najvyššiu výmeru ornej pôdy. Najvyšší podiel poľnohospodárskej pôdy na celkovej pôde krajiny majú Juhoafrická republika (79,5 %), India (60,3 %), Čína (54,7 %), Argentína (54,4 %), Austrália (52,8 %) a Mexiko (54,9 %). V Európskej únii je to 44,0 %.

Graf 1



Prameň: FAO OSN, FAOSTAT 2015

Vypracoval: NPPC-VÚEPP



Graf 2

Prameň: FAO OSN, FAOSTAT 2015

Vypracoval: NPPC-VÚEPP

Na jedného poľnohospodársky aktívneho pracovníka pripadá v celosvetovom meradle 1,1 ha poľnohospodárskej pôdy a v Európskej únii 10,8 ha. Medziročne sa znížil počet ha poľnohospodárskej pôdy na aktívneho pracovníka v poľnohospodárstve. Najviac poľnohospodárskej pôdy na aktívneho poľnohospodárskeho pracovníka má Austrália (102,2 ha), Kanada (142,5 ha), menej USA (64,4 ha) a najmenej Čína (0,2 ha) a India (0,6 ha).

Výmera poľnohospodárskej pôdy vo svete bola od roku 1995 stabilizovaná. Zmena nastala v roku 2005, odkedy má celková výmera poľnohospodárskej pôdy mierne klesajúci trend, ktorý sa významne prejavil aj v roku 2012 takmer vo všetkých  rozhodujúcich regiónoch sveta, a to v Európe, USA, Číne a v Rusku. Vývoj poľnohospodárskej pôdy je charakteristický rýchlejším poklesom jej výmery v rozvinutých krajinách s vyššou intenzitou poľnohospodárskej výroby a nárastom v rozvojových krajinách s prevládajúcou extenzitou poľnohospodárskej výroby.

**Podpora poľnohospodárskych výrobcov v krajinách OECD**

Podpora poľnohospodárstva v krajinách OECD je charakteristická dlhodobým poklesom najmä podpory založenej na komoditných výstupoch. Podpora poľnohospodárov v krajinách OECD, vyjadrená percentom PSE, t.j. podpora výrobcov, podpora všeobecných služieb poľnohospodárstva (výskum, infraštruktúra, kontrola, marketing a propagácia) a podpora spotrebiteľov dosahovala najvyšší odhadovaný podiel za rok 2014 v Nórsku (58,4 %), Švajčiarsku (56,6 %), Kórei (51,1 %) a Japonsku (49,2 %). Najnižší podiel podpory podobne ako v predchádzajúcich rokoch mali krajiny ako je Nový Zéland (1,0 %), Austrália (2,3 %) a Čile (3,1 %). Z dlhodobého hľadiska badať klesajúce tendencie podielu podpôr u väčšiny rozhodujúcich krajín OECD. Aj pri klesajúcej podpore je úroveň podielov podpôr za posledné tri roky až na niektoré krajiny rovnaká.

Celková podpora, vyjadrená percentom TSE ako podiel podpory na HDP, mala za posledné tri roky vo väčšine krajín mierne klesajúcu (Kanada, Japonsko, Mexiko), resp. stagnujúcu tendenciu (Austrália, Chile, Izrael, Nový Zéland). Medziročný nárast podielu celkovej podpory zaznamenali Island, Mexiko, Nórsko, Švajčiarsko a USA. Tendencie poklesu podpory výrobcov badať od 90-tych rokov minulého storočia vo väčšine krajín OECD, čo je odrazom najmä klesajúceho podielu poľnohospodárstva na ich HDP.

.

**Podpora producentov krajín OECD**  Tabuľka 2

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Krajina** | **% PSE** | | | | **TSE v % na HDP** | | | |
| **1995-97** | **2012** | **2013** | **2014 p** | **1995-97** | **2012** | **2013** | **2014 p** |
| Austrália | 5,8 | 2,0 | 2,1 | 2,3 | 0,4 | 0,1 | 0,1 | 0,1 |
| Kanada | 16,3 | 13,9 | 10,6 | 9,0 | 0,8 | 0,5 | 0,4 | 0,4 |
| Chile | 7,5 | 3,0 | 3,4 | 3,1 | 0,6 | 0,3 | 0,3 | 0,3 |
| Európska únia | 33,8 | 19,1 | 20,5 | 18,0 | 1,5 | 0,8 | 0,8 | 0,7 |
| Island | 60,4 | 46,3 | 42,1 | 47,7 | 2,1 | 1,1 | 1,0 | 1,1 |
| Izrael | 20,7 | 8,6 | 6,6 | 9,8 | 0,9 | 0,3 | 0,3 | 0,3 |
| Japonsko | 58,1 | 55,1 | 52,6 | 49,2 | 1,6 | 1,3 | 1,2 | 1,1 |
| Kórea | 67,1 | 50,2 | 51,1 | 51,1 | 4,9 | 1,9 | 1,9 | 1,8 |
| Mexiko | 5,2 | 11,7 | 10,9 | 13,3 | 0,6 | 0,7 | 0,7 | 0,8 |
| Nový Zéland | 0,8 | 0,8 | 0,6 | 1,0 | 0.3 | 0,3 | 0,3 | 0,3 |
| Nórsko | 66,3 | 63,1 | 57,8 | 58,4 | 2,0 | 0,9 | 0,8 | 0,9 |
| Švajčiarsko | 68,4 | 55,9 | 52,2 | 56,6 | 2,3 | 1,0 | 1,0 | 1,1 |
| Turecko | 25,9 | 17,9 | 22,8 | 22,6 | 4,2 | 2,1 | 2,4 | 2,3 |
| USA | 11,9 | 7,0 | 6,9 | 9,8 | 0,6 | 0,5 | 0,5 | 0,6 |

Prameň: OECD PSE Database

Vysvetlivky: p – predpoklad, PSE - Podpora producentov, TSE - Celková podpora (vyjadrená ako podiel na HDP), Vypracoval: NPPC-VÚEPP

Platby vymedzené podľa postupne doplňujúcich kritérií a počtov zvierat boli mierne znížené v rokoch 1986 až 88 a dnes nedosahujú ani 3 %. Niektoré súčasné programy podpory sú zamerané na riadenie rizík, ochranu životného prostredia a poskytovanie univerzálnych služieb v odvetví vo výnimočných situáciách v období vplyvu klimatických zmien najmä sucha. Európske spoločenstvo podporu na sucho začlenilo do podpory manažmentu rizík. Na základe odporúčaní OECD vo februári 2014 boli pre kompenzáciu sucha schválené zvýhodnené pôžičky. Výrazný akcent a výzva do budúcnosti pre poľnohospodárov je prispôsobenie sa zmenám klímy a efektívne využívanie obmedzených zdrojov najmä vody.

Pre poľnohospodárstvo bol rozhodujúci z hľadiska rôznych opatrení vývoj cenových úrovní poľnohospodárskych komodít. Skúsenosti z volatility cien na svetových trhoch v minulosti ukazujú, že pri prudko klesajúcich cenách z extrémne vysokých úrovní sa aktivujú opatrenia v poľnohospodárstve. Významný vplyv na svetové ceny poľnohospodárskych komodít mala v posledných rokoch Čína, ktorá zvýšila produkciu rozhodujúcich komodít. Možno očakávať, že tento trend bude pokračovať aj v nasledujúcich rokoch. Okrem toho na cenu poľnohospodárskych komodít budú vplývať aj svetové zásoby.

Vo väčšine krajín OECD dobiehajú špeciálne opatrenia na zmiernenie finančného stresu v sektore poľnohospodárstva z dosahov hospodárskej a finančnej krízy. Išlo najmä o úverové preferencie, daňové úľavy a ďalšie formy podpory. Zmeny v SPP EÚ umožnili členským štátom EÚ vyššiu flexibilitu vo využívaní zdrojov presunutých zo Schémy jednotnej platby a vytvorili sa nové výzvy na zavádzanie presnejšie cielených opatrení. Najvýznamnejšou a poľnohospodármi dlho očakávanou udalosťou roka 2014 bolo schválenie SPP do roku 2020, ktorej cieľom je znížiť rozdiely medzi úrovňami platieb poľnohospodárov medzi členskými štátmi EÚ.

Graf 3

Prameň: OECD PSE Database

Vypracoval: NPPC -VÚEPP

Graf 4

Prameň: OECD PSE Database

Vypracoval: NPPC -VÚEPP

Podiel **pridanej hodnoty** poľnohospodárstva na hrubom domácom produkte (2012) dosiahol v celosvetovom meradle 2,9 %, čo bolo na úrovni predchádzajúceho obdobia. V priemere krajín EÚ podiel predstavoval 1,6 %. V hospodársky vyspelých štátoch sa podiel pridanej hodnoty poľnohospodárstva na celkovom národnom hrubom domácom produkte pohyboval od 1,0 % do 2,0 %. Najnižší podiel dosiahli vysoko rozvinuté krajiny, ktoré sa úrovňou nachádzali pod priemerom krajín EÚ (1,6 %) a to Japonsko (1,0 %), USA (1,2 %) a Švajčiarsko (1,1 %). Najvyšší podiel dosiahli India (18,0 %),  Čína (10,0 %), Turecko (9,2 %) a Argentína (7,0 %).

**Zamestnanosť v poľnohospodárstve** v celosvetovom meradle je významná a tvorí až 38,3 %-ný podiel na celkovej zamestnanosti vo svete. Úroveň zamestnanosti má len mierne klesajúci trend. Podiel zamestnanosti v poľnohospodárstve na celkovej zamestnanosti v národnom hospodárstve bol vyšší v priemyselne menej rozvinutých krajinách. Podiel poľnohospodárskej zamestnanosti na celkovej zamestnanosti vo svetovom meradle sa medziročne znížil o 0,4 p.b., čo spôsobil pokles podielu poľnohospodárskej zamestnanosti takmer vo všetkých štátoch, najmä v Turecku (10,8 p.b.), Číne (0,6 p.b), Indii (0,5 p.b.), a v Brazílii (0,4 p.b.).

V priemere krajín EÚ dosiahol podiel zamestnanosti v poľnohospodárstve na celkovej zamestnanosti EÚ 3,8 % a medziročne klesol o 0,2 p.b.. Najvyšší podiel poľnohospodárskej zamestnanosti bol v  Číne (58,4 %), Indii (52,5 %), Turecku (19,6 %) a v Mexiku (14,3 %). Najnižší podiel zamestnanosti v poľnohospodárstve na celkovej zamestnanosti krajiny mali USA (1,4 %), Kanada (1,5 %) a Japonsko (1,7 %).

**Podiel pridanej hodnoty poľnohospodárstva na celkovom HDP krajiny (%, 2012)**

Obr. 1

Prameň: FAO OSN, FAO Statistical Yearbook 2013, World food and agriculture

**Vybrané ukazovatele svetového hospodárstva a poľnohospodárstva v roku 2012 (odhad)**

Tabuľka 3

|  |  |  |  |  |  |
| --- | --- | --- | --- | --- | --- |
| **Krajina, zoskupenie** | **Pridaná hodnota ako podiel na HDP (2012)** | | | **Podiel zamestnanosti v poľnohosp. na celkovej zamestnanosti (r. 2014)** | **Podiel zamest. v poľnohosp. na celkovej zamestnanosti - komparácia s r. 2013** |
| **Poľnohospo- dárstvo** | **priemysel** | **služby** |
| **MJ** | **%** | | | **%** | **p.b.** |
| **SVET** | **2,9** | **25,3** | **71,8** | **38,3** | **-0,4** |
| **EURÓPA** | **1,6** | **24,7** | **73,6** | **3,8** | **-0,2** |
| Argentína | 7,0 | 30,0 | 63,0 | 6,7 | -0,3 |
| Austrália | 2,0 | 28,0 | 69,0 | 3,7 | 0,0 |
| Brazília | 5,0 | 26,0 | 69,0 | 9,4 | -0,4 |
| Kanada | 2,0 | 28,0 | 71,0 | 1,5 | -0,1 |
| Čína | 10,0 | 45,0 | 45,0 | 58,4 | -0,6 |
| India | 18,0 | 26,0 | 52,0 | 52,5 | -0,5 |
| Japonsko | 1,0 | 26,0 | 73,0 | 1,7 | -0,2 |
| Mexiko | 3,7 | 36,0 | 60,0 | 14,3 | -0,4 |
| Nový Zéland | 7,0 | 24,0 | 69,0 | 7,6 | -0,1 |
| Nórsko | 1,0 | 42,0 | 57,0 | 3,0 | -0,1 |
| Rusko | 4,0 | 36,7 | 59,3 | 7,3 | -0,2 |
| Juhoafr. repub. | 3,0 | 28,0 | 69,0 | 5,6 | -0,2 |
| Švajčiarsko | 1,1 | 26,0 | 73,0 | 3,0 | 0,0 |
| Turecko | 9,2 | 27,1 | 63,7 | 19,6 | -10,8 |
| USA | 1,2 | 21,0 | 78,0 | 1,4 | 0,0 |

Prameň: FAO OSN, World food and agriculture, Faostat marec 2015, World bank database

Vypracoval: NPPC-VÚEPP

Svetová **poľnohospodárska produkcia** sa v roku 2012 vyvíjala komoditne a teritoriálne diferencovane. Pokles nastal u obilnín a olejnín, ale produkcia živočíšnych komodít sa zvýšila. Obilniny dosiahli objem produkcie 2 545 mil. ton, čo bolo o  46,6 mil. ton (1,8 %) menej ako pred rokom a to v dôsledku významného poklesu produkcie v rozhodujúcich producentských štátoch a to v USA (7,7 %), Argentíne (16,6 %) a v priemere EÚ (2,8 %). Z produkčne rozhodujúcich krajín nárast produkcie obilnín bol v Číne (4,2 %), Brazílii (15,9 %) a v Kanade (5,9 %). Najväčší podiel na svetovej produkcii obilnín dosiahla Čína (21,3 %), USA (14,0 %), EÚ-27 (11,2 %) a India (11,3 %). Druhou rozhodujúcou skupinou plodín s narastajúcou produkciou boli olejniny, ktorých sa najviac zo svetovej produkcie vyprodukovalo v Číne (9,8 %), USA (9,9 %), Brazílii (7,5 %) a Indii (6,1 %).

Vo svetovom meradle sa vyprodukovalo 63,3 mld. ton hovädzieho mäsa, čo bolo o 0,6 % viac ako pred rokom. Zvýšila sa produkcia aj bravčového mäsa (1,0 %) a produkcia mlieka (2,1 %). Nárast nastal vo všetkých štátoch okrem EÚ, kde klesla produkcia hovädzieho mäsa o 4,5 % a bravčového mäsa o 1,7 %. Produkcia mlieka sa v krajinách EÚ zvýšila len mierne (0,7 %). Rozhodujúcimi producentmi hovädzieho mäsa, ktorí sa najviac podieľajú na celosvetovej produkcii, sú USA (18,72 %), Brazília (14,7 %), EÚ-27 (12,2 %) a Čína (9,9 %).

Celosvetovo sa vyrobilo 119 mld. ton bravčového mäsa. Najväčším producentom bravčového mäsa bola Čína, ktorá vyprodukovala 45,8 % svetovej produkcie a EÚ (21 %). Čína sa stáva už dlhodobo rozhodujúcim svetovým producentom nielen bravčového mäsa, ale aj ostatných poľnohospodárskych surovín.

**Ceny** základných poľnohospodárskych komodít na svetových trhoch zaznamenali rozdielny medziročný vývoj. Kým ceny rastlinných komodít mali klesajúcu tendenciu, ceny živočíšnych komodít vzrástli. Najviac sa znížili ceny cukru (17,5 %) a repkového oleja (12,8 %). Významný pokles zaznamenali aj ceny pšenice (6,1 %), kukurice (11,5 %), ryže (9,8 %). Menej klesli ceny sójových bôbov (3,1 %).

Ceny rozhodujúcich živočíšnych komodít sa zvýšili. Vzrástli ceny všetkých druhov mäsa, najmä hovädzieho (12,7 %), bravčového mäsa (1,6 %) a najmenej hydiny (0,1 %). Vzrástli aj ceny mliečnych výrobkov, najviac sušeného mlieka (37,6 %) a masla (26,4 %). Najvyššiu cenovú úroveň na tonu produkcie zo všetkých poľnohospodárskych výrobkov má hovädzie mäso.

|  |
| --- |
| **Vývoj svetových cien vybraných poľnohospodárskych komodít a ich medziročné zmeny** |
| Tabuľka 4 |
| |  |  |  |  |  |  |  |  |  |  |  | | --- | --- | --- | --- | --- | --- | --- | --- | --- | --- | --- | | **Komodita**  **/rok** | **Ceny v USD za tonu** | | | | | **Medziročné zmeny v %** | | | | | | **2010** | **2011** | **2012** | **2013** | **2014** | **11/10** | **12/11** | **13/12** | **14/13** | **14/10** | | **pšenica** | 228,0 | 286,8 | 294,4 | 276,5 | 244,9 | 125,8 | 102,7 | 93,9 | 88,6 | 107,5 | | **kukurica** | 184,6 | 292,3 | 298,3 | 264,1 | 192,8 | 158,4 | 102,0 | 88,5 | 73,0 | 104,4 | | **ryža** | 520,0 | 566,2 | 590,4 | 532,7 | 435,55 | 108,9 | 104,3 | 90,2 | 81,8 | 83,8 | | **cukor** | 469,8 | 572,1 | 474,9 | 391,8 | 377,7 | 121,8 | 83,0 | 82,5 | 96,4 | 80,4 | | **sójové bôby** | 449,8 | 541,9 | 591,4 | 538,4 | 500,9 | 120,5 | 109,1 | 91,0 | 93,0 | 111,4 | | **repkový olej** | 1 013,0 | 1 368,4 | 1 239,9 | 1 081,8 | 923,7 | 135,1 | 90,6 | 87,2 | 85,4 | 91,2 | | **maslo** | 4 269,8 | 4 875,8 | 3 546,9 | 4 483,9 | 4 010,4 | 114,2 | 72,7 | 126,4 | 89,4 | 93,9 | | **suš. mlieko odstredené** | 3 081,3 | 3 555,8 | 3 119,2 | 4 293,4 | 3 646,9 | 115,4 | 87,7 | 137,6 | 84,9 | 118,4 | | **mäso bravčové** | 2 454,3 | 2 648,3 | 2 675,5 | 2 717,3 | 3 182,9 | 107,9 | 101,0 | 101,6 | 117,1 | 129,7 | | **mäso hovädzie** | 4 377,8 | 4 516,2 | 4912,58 | 5 534,8 | 6 678,4 | 103,2 | 108,8 | 112,7 | 120,7 | 152,6 | | **hydina** | 1 032,3 | 1 147,0 | 1 227,8 | 1 229,3 | 1 205,9 | 111,1 | 107,0 | 100,1 | 98,1 | 116,8 | |

Prameň: FAO OSN, FAOSTAT 2015

Vypracoval: NPPC -VÚEPP

Podrobnejšie údaje o svetovom poľnohospodárstve sú uvedené v  tabuľkách 1 a 2 v prílohe 10.

1. Poľnohospodárstvo a potravinárstvo krajín EÚ

V porovnaní s rokom 2013 sa poľnohospodársky príjem na jedného pracovníka (indikátor A) v krajinách EÚ-28 v roku 2014 znížil o 1,7 %, pričom dynamika poklesu bola o 0,6 p.b. vyššia ako v roku 2013 (pokles o 1,1 %). V krajinách EÚ-15 dosiahol prepad až 2,2 %. Vývoj bol ovplyvnený poklesom reálneho príjmu (o 4,0 %) a poklesom poľnohospodárskej pracovnej sily (o 2,3 %). Medzi rokmi 2005 a 2014 sa reálny poľnohospodársky príjem na pracovníka krajín EÚ-28 zvýšil o 34,4 %, ale pracovná sila klesla až o 24,6 %. Z dlhodobého hľadiska bol vývoj poľnohospodárskeho príjmu ovplyvnený substitúciou živej práce obnovou materiálno-technickej základne, a tým úsporou pracovných síl.

Pokles poľnohospodárskeho príjmu v roku 2014 bolo ovplyvnený poklesom cien poľnohospodárskej produkcie o 3,4 %.

Pokles cien vstupov (medzispotreby) o 3,6 % bol najmä v dôsledku výrazného zníženia cien krmív (8,1 %), hnojív a pôdnych prídavkov (6,4 %), energií a mazív (3,9 %).

Poľnohospodársky príjem na pracovníka vzrástol v 12 a klesol v 16 krajinách EÚ, čo bolo obdobné ako v predchádzajúcom období. Najvyšší medziročný nárast bol v Slovinsku (13,5 %) a v Maďarsku (11,5 %). Nižší nárast zaznamenalo Česko (8,9 %), Chorvátsko (8,0 %) Veľká Británia (5,7 %), Grécko (5,1 %), Luxembursko (4,8 %) a Francúzsko (2,8 %). Najnižší nárast bol na Cypre (1,1 %), Slovensku (1,0 %), Malte (0,8 %) a v Nemecku (0,3 %). Najvyšší pokles bol vo Fínsku (17,5 %), Belgicku (13,7 %), Dánsku (10,2 %) a Taliansku (10,0 %).

**Zmeny v poľnohospodárskom príjme na pracovníka**  Tabuľka 5

|  |  |  |  |  |  |
| --- | --- | --- | --- | --- | --- |
| **Krajina/**  **zoskupenie** | **% zmena**  **2014/2013** | **index 2014/2005** | **Krajina/**  **zoskupenie** | **% zmena**  **2014/2013** | **index 2014/2005** |
| **EU-28** | **-1,2** | **134,6** | Švédsko | -0,5 | 111,5 |
| EÚ-15 | -2,2 | 118,2 | Rumunsko | -2,1 | 139,6 |
| Slovinsko | 13,5 | 100,5 | Portugalsko | -3,0 | 102,4 |
| Maďarsko | 11,5 | 200,6 | Rakúsko | -3,0 | 106,2 |
| Česko | 8,9 | 185,7 | Lotyšsko | -3,2 | 125,2 |
| Chorvátsko | 8,0 | 110,1 | Bulharsko | -4,1 | 197,1 |
| Veľká Británia | 5,7 | 157,0 | Holandsko | -4,2 | 156,0 |
| Grécko | 5,1 | 105,1 | Poľsko | -5,0 | 182,9 |
| Luxembursko | 4,8 | 71,7 | Španielsko | -5,2 | 106,4 |
| Francúzsko | 2,8 | 107,7 | Litva | -6,9 | 161,0 |
| Cyprus | 1,1 | 98,5 | Estónsko | -7,1 | 196,8 |
| **Slovensko** | **1,0** | 221,7 | Taliansko | -10,0 | 100,3 |
| Malta | 0,8 | 79,3 | Dánsko | -10,2 | 103,1 |
| Nemecko | 0,3 | 163,7 | Belgicko | -13,7 | 104,6 |
| Írsko | -0,2 | 82,3 | Fínsko | -17,5 | 96,7 |

Prameň: Eurostat, marec 2015, podľa odhadov jednotlivých členských štátov

Pozn.: 1) Poľnohospodársky príjem zahŕňa príjmy plynúce z poľnohospodárskej činnosti (rovnako ako neoddeliteľné nepoľnohospodárske a vedľajšie činnosti) za dané účtovné obdobie (tj kalendárny rok 2014)

Vypracoval: NPPC-VÚEPP

V porovnaní s rokom 2005 sa reálny poľnohospodársky príjem v roku 2014 zvýšil v 23 krajinách, najviac na Slovensku a klesol v 5 krajinách, najviac na Malte.

Poľnohospodárska produkcia krajín EU-28, vyjadrená v cenách výrobcov sa v roku 2014 znížila o 3,4 %, vplyvom rýchlejšieho poklesu hodnoty rastlinnej produkcie o 6,0 % a pomalšieho poklesu hodnoty živočíšnej produkcie o 0,9 %.

Pokles hodnoty rastlinnej produkcie bol dôsledkom výrazného poklesu cien o 9,5 %, čo bolo čiastočne vyvážené zvýšením objemu o 3,8 %. Ceny klesli u zemiakov (24,5 %), olejnín (14,7 %), obilnín (13,9 %), cukrovej repe (11,6 %), ovocia (10,7 %), olivového oleja (8,2 %), čerstvej zeleniny (6,5 %), vína ​​(4,0 %) a kvetov (0,5 %).

Vzrástli objemy produkcie olivového oleja (46,4 %), olejnín (8,2 %), cukrovej repy (6,9 %), obilnín (5,9 %), zemiakov (5,5 %), čerstvej zeleniny (1,9 %) a ovocia ( 0,4 %), a klesli objemy produkcie kvetov (0,4 %) a vína ​​(2,6 %).

Pokles živočíšnej výroby bol v dôsledku poklesu cien o 2,8 % a čiastočne zvýšenia objemu o 1,9 %. Klesli ceny ošípaných (6,1 %), hovädzieho dobytka (5,2 %), vajec (5,0 % ) a hydiny (4,3 %), ale vzrástli ceny mlieka, oviec a kôz (u obidvoch o 1,2 %). Zvýšili sa objemy mlieka (3,6 %), hydiny (3,0 %), dobytka (1,5 %) a ošípaných (0,6 %), zatiaľ čo klesli objemy vajec (0,8 %), oviec a kôz (1,1 %) .

Graf 5



Prameň: Eurostat, online data - marec 2015, podľa odhadov poskytnutých jednotlivými členskými štátmi, \* odhad 2013 je z 26.2.2015

Vypracoval: NPPC- VÚEPP

Charakteristickým znakom na trhoch EÚ bola cenová volatilita poľnohospodárskych komodít, a to v dôsledku viacerých činiteľov najmä extrémnych klimatických vplyvov, cien energií, špekulácií na trhoch, zmien v dopyte a v očakávaniach ďalšieho vývoja.

**Poľnohospodársky využívaná pôda** v krajinách EÚ-28 dosiahla za ostatné sledované obdobie 172,9 mil. ha, čo bolo cca 39,2 % z celkovej pôdnej plochy krajín EÚ-28. Výmera poľnohospodársky využívanej poľnohospodárskej pôdy sa medziročne zvýšila o 0,8 %, t.j. o 1,3 mil. ha z dôvodu prístupu Chorvátska do EÚ a u ostatných krajín nenastali významné medziročné zmeny v jej výmere. Takmer 15,1 % poľnohospodárskej pôdy (26 mil. ha) spadalo do horských oblastí, kde poľnohospodársku výrobu obmedzuje ich znevýhodnenie. Krajiny EÚ-15 obhospodarovali rozhodujúci podiel poľnohospodársky využívanej pôdy, a to až 71,3 %. Najvyšší podiel na celkovej poľnohospodársky využívanej pôde krajín EÚ-28 dosahuje Francúzsko (16,2 %), Španielsko (13,8 %), Nemecko (9,7 %), Poľsko (8,4 %), Rumunsko (7,8 %) a Taliansko (7,5 %). Slovensko sa podieľalo na 1,1 %, podobne ako Holandsko (1,1 %).

Najvyšší podiel poľnohospodársky využívanej pôdy z celkovej plochy danej krajiny mali Veľká Británia (64,3 %) a Dánsko (61,4 %) a viac ako 50 %-ný podiel malo Rumunsko (55,8 %), Luxembursko (50,7 %), Maďarsko (50,4 %) a Holandsko (50,1 %). Najnižší podiel mali Fínsko (6,8 %), Švédsko (6,9 %), a Cyprus (12,8 %).

**Hrubá pridaná hodnota** v krajinách EÚ-28  dosiahla v roku 2013 166,1 mld. €, čo bolo o 5,2 % viac ako v predchádzajúcom roku. Rozhodujúci podiel jej objemu (83,6 %) vytvorili krajiny pôvodnej EÚ-15, najviac Taliansko (17,7 %), Francúzsko (15,4 %), Španielsko (14,0 %), Nemecko (11,4 %) a Holandsko (6,2 %). Z pristúpených krajín do EÚ po roku 2004 to bolo Poľsko (5,7 % a Rumunsko (4,6 %). Podiel Slovenska predstavoval 0,4 % a medziročne sa takmer nezmenil. Je to najnižší podiel z krajín V4, po Poľsku (5,7 %), Maďarsku (1,7 %) a Česku (0,9 %), čo súvisí s rozsahom využívanej pôdy a dosiahnutou produkciou.

**Podpory** do poľnohospodárstva dosiahli v roku 2013 úroveň 51,7 mld. €, čo bolo o 7,5 % menej ako pred rokom. Rozhodujúca časť z celkových podpôr (81,7 %) bola alokovaná do pôvodných členských krajín (42,2 mld. €). Ich objem bol medziročne nižší o 8,2 %. Najviac podpôr z celkovej podpory EÚ-28 bolo alokovaných do produkčne rozhodujúcich krajín, a to Francúzska (15,8 %), Nemecka (14,1 %), Španielska (11,9 %), Talianska (8,6 %) a Veľkej Británie (7,4 %). Slovensku bolo poskytnutých 0,9 % z celkových podpôr EÚ-28, čo znamenalo 246,8 € na ha p. v. p a nachádzalo sa pod priemerom krajín EÚ-  28 (17,4 %). Podpora poľnohospodárstva stále zostava rozhodujúcou položkou príjmov poľnohospodárov všetkých krajín EÚ. Jej úroveň, v prepočte na ha poľnohospodársky využívanej pôdy, dosiahla v priemere krajín EÚ-28 298,8 € a krajín EÚ-15  342,5 €. Najviac podpôr, v prepočte na ha p. v. p., mali Malta (1 545,5 €), Grécko (820,6 €) a Fínsko (781,8 €). Najmenej podpôr, v prepočte na ha p. v. p., mali Chorvátsko (22,8 €), Litva (70,1 €), Lotyšsko (109,1 €) a Rumunsko (125,1 €).

Graf 6

Prameň: Eurostat - Agriculture, forestry and fishery statistics, 2014 , online data, marec 2015

Vypracoval: NPPC-VÚEPP

**Zamestnanosť v poľnohospodárstve** má v krajinách EÚ- 28 dlhodobo klesajúcu tendenciu. Kým v roku 2012 bolo v poľnohospodárstve krajín EÚ-28 zamestnaných 10,3 mil. osôb, v roku 2013 to bolo už len 9,7 mil. osôb. Medziročný pokles o 5,8 % (566 tis. osôb) bol značný, čo bolo spôsobené ukončením farmárčenia, z dôvodu odchodu do dôchodku, resp. do iného zamestnania. Dynamika poklesu zamestnanosti za posledných päť rokov mala variujúcu tendenciu, kým v roku 2009 bol medziročný pokles 2,3 %, v roku 2010 1,7 %, v roku 2011 7,9 %, v roku 2012 6,5 % a v roku 2013 5,5 %. Celkovo sa počet osôb pracujúcich v poľnohospodárstve za posledných 5 rokov (2009 -2013) znížil o 1 504 tis. osôb.

Na poľnohospodárskej zamestnanosti krajín EÚ-28 sa najviac podieľalo Poľsko (19,9 %), Rumunsko (14,9 %), Taliansko (11,0 %), Španielsko (8,5 %) a Francúzsko (8,0 %), čo súviselo s rozsahom poľnohospodárskej výroby a  väčším počtom menších individuálnych hospodárstiev v týchto krajinách. Podiel zamestnaných v poľnohospodárstve kolísal od 0,2 % v Estónsku a na Cypre do 19,9 % v Poľsku. V prepočte na 100 ha poľnohospodársky využívanej pôdy bolo najviac osôb (v AWU) zamestnaných na Malte (45,5), Cypre (21,2), v Slovinsku (17,3), Chorvátsku (14,7), Poľsku (13,4), Rumunsku (10,9) a Grécku (13,1). Na Slovensku dosiahla zamestnanosť 2,83 osoby na 100 ha p. v. p., čo bolo o 0,2 menej ako v predchádzajúceho roku. Tento stav súvisí so spomaleným úbytkom poľnohospodársky využívanej pôdy a  poklesom osôb pracujúcich v poľnohospodárstve.  Z okolitých krajín slovenské poľnohospodárstvo zamestnáva menej osôb na 100 ha p.v.p. ako Maďarsko (9,5), Rakúsko (4,2) a  Česko (3,0).

Najvyšší podiel zamestnanosti v poľnohospodárstve na celkovej zamestnanosti krajiny, a to až nad 10 % majú Rumunsko (16,9 %), Chorvátsko (14,7 %), Grécko (13,3 %), Chorvátsko (12,9 %) Poľsko (12,4 %), Bulharsko (10,9 %), Maďarsko (11,3 %), Litva (11,2 %) a  Slovensko dosiahlo podiel 2,3 %, čo znamená pokles o 0,3 p.b. v porovnaní z predchádzajúcim rokom.

**Poľnohospodárska produkcia** v krajinách EÚ-28 dosiahla v roku 2013 hodnotu 399,1 mld. €, čo bolo o 7,6 mld. €, t.j. o 1,9 % viac ako v predchádzajúcom roku. Krajiny EÚ-15 vyprodukovali takmer 83,4 % z produkcie EÚ-28 a to pri rastlinných komoditách 71,7 % a pri živočíšnych komoditách 84,5 %. Najväčšími producentmi, podieľajúcimi sa na produkcii v EÚ-28 boli Francúzsko (17,7 %), Nemecko (13,1 %), Taliansko (12,8 %) a Španielsko (10,6 %). Slovensko sa na európskej produkcii podieľalo 0,6 % s objemom 2 284 mil. €.

V prepočte na ha p.v.p krajiny EÚ-28 dosiahli produkciu 2 308,2 €, čo bolo o 14,7 % menej ako v krajinách EÚ-15. Najvyššiu intenzitu produkcie na ha p. v. p. dosiahli Holandsko (14 611,4 €), Malta (11 218,2 €), Belgicko (6 280 €) a Cyprus (5 851,2 €). Najmenej produkcie na ha p. v. p. dosiahli Lotyšsko (666,1 €),  Estónsko (926,4 €), Litva (890,2 €) a Bulharsko (890 €). Slovensko dosiahlo úroveň produkcie na ha p. v. p 1204,6 €, čím sa radí medzi štáty s nižšou produkciu a najnižšou v rámci krajín V4. Medziročne sa objem produkcie Slovenska zvýšil len o 6,7 mil. €. na ha p. v. p.

Graf 7

Prameň: Eurostat - Agriculture, forestry and fishery statistics, 2014, online data, marec 2015

Vypracoval: NPPC-VÚEPP

V štruktúre celkovej produkcie EÚ-28 dominovali obilniny vrátane ryže (305,5 mil. t), kde najväčšími producentmi pšenice boli Francúzsko (27,1 %), Nemecko (18,4 %) a z pristúpených krajín, Poľsko (7,0 %). Ďalšími produkčne rozhodujúcimi poľnohospodárskymi komoditami boli cukrová repa (109 mil. t), ktorej produkcia sa významne zvýšila (39,7 %) a  zo živočíšnej produkcie ošípané (21,9 mil. t).

Najviac cukrovej repy vyprodukovalo Francúzsko (22,9 %), Nemecko (20,9 %)  Poľsko (10,3 %). Najväčšími producentmi kukurice na zrno bolo Francúzsko (22,9 %), Rumunsko (17,4 %), Maďarsko (10,2 %), Taliansko (9,9 %), Španielsko (7,4 %) a Nemecko (6,7 %).

Zo živočíšnej produkcie to bolo bravčové mäso, ktorého sa najviac vyrobilo v Nemecku (8,3 %), Španielsku (5,2 %), Francúzsku (3,0 %), Poľsku (2,4 %), Taliansku (2,5 %) a Dánsku (2,4 %). Najväčším producentom hovädzieho mäsa bolo Francúzsko (2,1 %), Nemecko (1,7 %), Taliansko (1,3 %) a Veľká Británia (1,3 %).

Podrobnejšie údaje o poľnohospodárstve krajín EÚ-28 sú uvedené v tabuľkách 3-5 v prílohe 10.

Podľa ostatných dostupných údajov Eurostatu sa **potravinársky priemysel,** t.j. výroba potravín, nápojov a tabakových výrobkov v jednotlivých  krajinách EÚ-28 podieľal na národnej ekonomike v roku 2013 nasledovne:

* hrubá produkcia od 0,6 % do 7,1 % (najviac Rumunsko 7,1 %, Litva 6,5 %), Slovensko sa podieľalo 2,1 %, čo bolo o 0,1 p.b. menej ako pred rokom,
* výrobná spotreba od 0,5 % do 9,1 % (najviac Litva 9,1 %, Rumunsko 8,2 %, Holandsko 7,5 %), Dánsko 7,4 %) Slovensko dosiahlo 2,7 %, čo bolo na úrovni predchádzajúceho roka,
* hrubá pridaná hodnota od 0,6 % do 5,8 % (najviac Rumunsko 5,8 %, Litva 4,8 %), Slovensko 1,3 % s medziročným poklesom 0,3 p.b.,
* zamestnanosť od 1,4 % do 3,8 % (najviac Chorvátsko 3,8 %, Litva 3,4 %, Poľsko 3,3 % ), Slovensko 2,0 %,
* tvorba hrubého fixného kapitálu od 0,7 % do 2,2 % (najviac Maďarsko 2,2 %,), na Slovensku dosahoval podiel úroveň 1,4 %.

V rámci priemyselnej výroby je potravinárstvo krajín EÚ rozhodujúcim odvetvím, ktoré z hľadiska obratu dosahuje cca 962,2 mld. €, čo v rámci EÚ znamená 15,9 % podiel na priemyselnej produkcii a 14,2 % podiel na zamestnanosti. V zahranično-obchodnej výmene s potravinárskymi výrobkami dosahuje kladnú bilanciu 9,7 mld. €, a to pri exporte 65,4 mld. € a importe 55,3 mld. €.

Väčšinu podnikov (99 %) predstavujú malé a stredné podniky, ktoré zamestnávajú takmer 63 % pracovných síl a vytvárajú 49 % obratu európskeho potravinárstva. Na tvorbe pridanej hodnoty sa najviac podieľa produkcia pečiva, cukru, cukroviniek, výroba nápojov, spracovanie mäsa a spracovanie mlieka a mliečnych výrobkov.

Vzhľadom na nekompletnosť údajov za všetky krajiny EÚ-28 analyzujeme potravinársky priemysel rok 2013 u krajín s dostupnými údajmi.

Najviac **hrubej potravinárskej produkcie** vyrobilo Francúzsko (158,6 mld. €), Taliansko (131,8 mld. €) a Nemecko (176,7 mld. €), čiže produkčne a plošne rozhodujúce krajiny. Slovensko dosiahlo 3,6 mld. € potravinárskej produkcie, čo bolo o 0,2 mld. menej ako pred rokom. Najmenej produkcie mali Malta (0,4 mld. €), Luxembursko (0,9 mld. €) a Cyprus (1,2 mld. €).

Hrubá potravinárska produkcia najviac medziročne vzrástla v Rumunsku (13,0 %), Estónsku (9,8 %) a v Litve (7,6 %). Slovensko zaznamenalo pokles (-4,8 %).

Graf 8

 Prameň: Eurostat

V potravinárstve EÚ bolo v roku 2013 zamestnaných cca 4,8 mil. osôb. Najviac osôb pracovalo v Nemecku (925 tis.), Francúzsku (629 tis.), Taliansku (448 tis.) a v Poľsku 507 tis.).

V potravinárskom priemysle sú rozhodujúce, z hľadiska technologického a hygienického investície, ktoré sú adekvátne rozsahu produkcie a následne zamestnanosti. Najvyššie investície do potravinárstva dosiahlo Francúzsko. Slovensko s prírastkom (173 mil. €) zaznamenalo najvyššiu medziročnú zmenu.

Vybrané ekonomické ukazovatele potravinárskeho priemyslu v štátoch EÚ-28 sú uvedené v tabuľkách č. 6,7 v prílohe č. 10.

* 1. Vývoj cenovej konkurencieschopnosti poľnohospodárskej a potravinovej produkcie

Priemerné **ceny výrobcov** vybraných **poľnohospodárskych komodít** sa v EÚ v roku 2014 v porovnaní s predchádzajúcim rokom vyvíjali nasledovne:

* v odvetví živočíšnej výroby priemerná cena medziročne stúpla pri mlieku a  klesla pri býkoch, ošípaných, kurčatách a  vajciach,
* v odvetví rastlinnej výroby ceny obilnín, olejnín a okopanín sa v priemere znížili.

Uvedené trendy cenového vývoja sledovaných komodít vo všeobecnosti platili aj v krajinách V4. Opačné tendencie sa prejavili na Slovensku pri zemiakoch,  v Poľsku pri mlieku, kurčatách a repke a v Maďarsku pri vajciach.

Graf 9

Prameň: NPPC-VÚEPP na základe údajov z Eurostatu, ŠÚ SR, MZ ČR, FAPA-PR, AKI-MR

Poznámka: priemerné ceny EÚ – odhad, Vypracoval: NPPC -VÚEPP

Čo sa týka **cien výrobcov rastlinných komodít**, v roku 2014 boli slovenské ceny repky a okopanín v porovnaní s priemerom krajín EÚ vyššie. Opačná situácia bola zaznamenaná pri obilninách a slnečnici.

V konfrontácii s  krajinami V4 sme v sledovanom roku mali najnižšie, t.j. najkonkurencieschopnejšie ceny pšenice, kukurice, repky a slnečnice. Obdobne kladné konštatovanie platí aj pre cenové porovnanie s Českom pri raži a jačmeni. Na trhu krajín V4 však s okopaninami nie sme cenovo konkurencieschopní.

Graf 10

Prameň: NPPC-VÚEPP na základe údajov z EK-CIRCABC, Eurostat, MZ ČR, FAPA-PR, AKI-MR

Vypracoval: NPPC -VÚEPP

Vo všeobecnosti môžeme konštatovať, že **ceny výrobcov živočíšnych komodít** sa na Slovensku pohybovali pod priemerom krajín EÚ. Výnimkou boli ošípané, ktorých cena bola o 4,6 % vyššia. S býkmi, mliekom a ošípanými sme neboli cenovo konkurencieschopní ani s jednou krajinou V4. Nižšie ceny sme dosiahli len pri kurčatách a vajciach v porovnaní s Poľskom a pri vajciach s Maďarskom.

O**dbytové ceny** **spracovateľov** mliečnych výrobkov na Slovensku v porovnaní s priemernými cenami EÚ neboli v roku 2014 konkurencieschopné. Ceny masla boli na európskom trhu nižšie o 5,6 % a ceny eidamskej tehly až o 31,9 %. Cenovú konkurencieschopnosť sme zaznamenali pri chladených kurčatách, ktoré sa na európskom trhu predávali v priemere o 6 % drahšie ako na Slovensku.

 V rámci krajín V-4 sme mali najnižšie odbytové ceny pri masle, naopak, eidamskú tehlu a bravčové stehno odbytovali slovenskí spracovatelia najdrahšie v rámci stredoeurópskeho regiónu. Z príslušného grafu je evidentné, že najnižšie odbytové ceny bravčového mäsa boli zaznamenané v Maďarsku, hovädzieho zadného a polotučného tekutého mlieka v Česku, chladených kurčiat a eidamskej tehly v Poľsku.

Graf 11

Prameň: NPPC-VÚEPP na základe údajov z PPA SR-ATIS, EK-CIRCABC, MZeČR, FAPA-PR, AKI-MR, FAPRI

Vypracoval: NPPC -VÚEPP

V maloobchodnej sieti sme v roku 2014 pri porovnaní s Maďarskom mali nižšie **spotrebiteľské ceny** masla a kurčiat, naopak, bravčové a hovädzie mäso, tvrdé syry a mlieko boli v maďarských obchodoch lacnejšie. Komparácia cien pri sledovaných komoditách s Českom a Poľskom vychádza pre slovenský maloobchod nepriaznivo. V rámci V4 si mohli spotrebitelia najvýhodnejšie nakúpiť mliečne výrobky, bravčové a hydinové mäso v Poľsku a hovädzie mäso v Maďarsku.

**** Graf 12

Prameň: NPPC-VÚEPP na základe údajov zo ŠÚ SR, MZ ČR, FAPA-PR, AKI-MR

Vypracoval: NPPC -VÚEPP

Konkrétne ceny slovenských výrobcov vybraných agrárnych komodít, odbytové ceny spracovateľov a spotrebiteľské ceny vybraných potravinárskych výrobkov v porovnaní s Českom, Poľskom, Maďarskom a skupinou krajín EÚ v období rokov 2011-2014 sú uvedené v prílohových tabuľkách 36-39 v prílohe 10.

.